卡斯米路又孭鑊 紅魔3大名宿齊炮轟
2024年05月13日 09:00
東網電視
更多新聞短片
卡斯米路近期頻頻犯錯。
曼聯防線傷兵滿營，巴西中場卡斯米路近期被逼客串踢中堅，結果搞到醜態百出，主場0比1不敵阿仙奴一戰再次「孭鑊」，賽後被堅尼、加利尼維利同朗尼3大名宿炮轟，認真慘情。
卡斯米路喺上星期對水晶宮連番出錯，累球隊吞4蛋，曼聯今場迎戰阿仙奴本來踢得唔差，但佢20分鐘一次低級犯錯，後場「散步」包晒越位，令夏維斯助攻李安度杜沙特攻入全場唯一入球。
夏維斯賽後回憶呢個「驚喜」：「我當時望右面，見到有曼聯球員仲喺6碼線，所以即刻叫賓韋特交波，佢亦都見到我，之後就係1對1同埋杜沙特嘅入波。」
雖然卡斯米路只係客串，但曼聯名宿就指今次犯錯有違職業球員嘅基本知識，朗尼表示：「完全係懶！無論係中場定中堅，全隊一齊推上去係常識，你唔做就幫手包越位。」
加利仔亦表示：「卡斯米路喺度散步，以佢嘅經驗，見到中場斷纜就要第1時間協防，咁低級嘅錯誤係冇任何藉口。」堅尼更唔客氣話：「剩係冇速度已經冇得搞，佢以後都唔可以再喺英超踢中堅。」